Vrou wat Trollip belaster toe nié Donderdag gevonnisNontuthuzelo Jack. Foto: ANA Nonthuthuzelo Jack (47) wat skuldig bevind is aan laster en crimen injuria nadat sy Athol Trollip, Nelson Mandelabaai se voormalige burgemeester, daarvan beskuldig het dat hy haar wou omkoop, se vonnisverrigtinge is vandag in die Port Elizabeth landdroshof uitgestel. Jack (47), van die Tshwete‑nedersetting, is verlede week skuldig bevind nadat sy beweer het Trollip het haar omkoopgeld aangebied om feite in te win oor die voormalige DA- provinsiale voorsitter Veliswa Mvenya waarmee dié swartgesmeer kon word. Haar aantygings is in ŉ plaaslike koerant gepubliseer in die aanloop tot 2016 se munisipale verkiesing. Landdros Pumla Sibiya het die bewyse voor die hof dat Trollip in Port Alfred was teen die tyd wat hy na bewering vir Jack wou omkoop as die waarheid aanvaar. Die hof het verder gelas dat aantygings dat Trollip ŉ vriend se ligte vliegtuig gebruik het om na Port Elizabeth te vlieg ongegrond was en nie meriete gehad het nie. Simphiwe Jacobs, ŉ nuwe prokureur wat Jack verteenwoordig het namens iemand anders, het gesê direkte tronkstraf was nie ŉ opsie vir Jack nie. Jacobs het gesê hulle sal die hof se besluit aanvaar maar doen ŉ beroep op die hof om nie direkte tronkstraf op te lê nie. Jack het glo net graad 10, is werkloos en ontvang ŉ maatskaplike toelaag vir haar vier jong kinders. Sy het glo ook ŉ vorige oortreding van aanranding met die doel om ernstig te beseer waarvoor sy in 1996 ŉ opgeskorte vonnis ontvang het. Die saak is tot 15 November uitgestel nadat die hof verslae van ŉ korrektiewe beampte en ŉ maatskaplike werker versoek het.